Predkladacia správa

Predložený návrh Kolektívnej zmluvy vyššieho stupňa v štátnej službe na rok 2006 (ďalej len „kolektívna zmluva“) uzatváranej podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov je výsledkom rokovaní zástupcov poverených vládou Slovenskej republiky za zamestnávateľa, ktorým je štát v zmysle § 3 písm. e) citovaného zákona (vyjednávači v zmysle uznesenia vlády Slovenskej republiky č. 485 z 21. júna 2005),  a zástupcov štátnych zamestnancov v zmysle § 3 písm. a) citovaného zákona - Konfederáciou odborových zväzov Slovenskej republiky a  Nezávislými kresťanskými odbormi Slovenska.

Kolektívnou zmluvou sa upravujú priaznivejšie podmienky vykonávania štátnej služby nad ich úpravu v zákone č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. V kolektívnej zmluve sa  ustanovuje aj rozsah podnikových kolektívnych  zmlúv.

Účinnosť kolektívnej zmluvy je vymedzená dobou, na ktorú sa uzatvára.

Predkladaný materiál je výsledkom rokovaní a dohody zástupcov štátu (Ministerstvo práce, sociálnych vecí a rodiny Slovenskej republiky, Ministerstvo financií Slovenskej republiky, Ministerstvo vnútra Slovenskej republiky, Úrad pre štátnu službu) so zástupcami odborov. Na základe dohody predkladá materiál na rokovanie vlády Slovenskej republiky predseda Úradu pre štátnu službu.

Kolektívna zmluva bola predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.

Predkladaný návrh kolektívnej zmluvy nezakladá finančné nároky na zvýšenie počtu štátnych zamestnancov, nemá dopad na obyvateľov, hospodárenie podnikateľskej sféry ani na životné prostredie. Finančné nároky na zvýšenie platových taríf sú rozpočtované v návrhu štátneho rozpočtu na rok 2006 a boli prerokované so zástupcami Ministerstva financií Slovenskej republiky v rámci kolektívneho vyjednávania.